אלייז'ה בורק
קריירת היאבקות מקצועית > Total Nonstop Action Wrestling‏ (2009–2013)

ב-27 במאי 2009, בורק ניצח את שון ספירס בקרב חושך במהלך הקלטות התוכנית השבועית !TNA Impact. ב-29 ביולי, מגזין ההיאבקות Wrestling Observer Newsletter דיווח שבורק חתם על חוזה בארגון TNA. ב-6 באוגוסט, החלו להופיע קטעי וידאו שהודיעו על הגעתו של בורק באירוע הארד ג'סטיס תחת שם במה חדש, דיאנג'לו דינרו. באירוע זה, שנערך ב-16 באוגוסט, הוא הופיע לראשונה בארגון כדמות הרעה בקרב כלוב אסיילום, שבסופו דניאלס ניצח. ארבעה ימים לאחר מכן, הוא ערך את קרב הבכורה שלו בתוכנית השבועית של !Impact כאשר הוא ניצח את קונסקוונסס קריד. לאחר מכן, הוא הותקף על ידי סואיסייד עקב הפרעתו של דינרו במהלך הקרב שהתקיים בהארד ג'סטיס, שגרמה להפסדו של סואיסייד. ב-17 בספטמבר, דינרו ניצח את אותו סואיסייד. באירוע נו סרנדר, דינרו ניצח את סואיסייד פעם נוספת, הפעם בקרב ספירות בכל מקום. שבוע לאחר מכן, דינרו נחל הפסד ראשון לסואיסייד כאשר הקרב היה קרב רחוב, מה שלמעשה סיים את הפיוד הקצר ביניהם. ב-12 בנובמבר, הוא חבר לשורות מאט מורגן והרננדז נגד Team 3D וריינו. צעד זה הפך את דמותו לדמות טובה. שלושה ימים לאחר מכן, דיקסי קרטר הודיעה בחשבון הטוויטר שלה שבורק חתם על הארכת חוזה בארגון.
באירוע טרנינג פוינט, דינרו, מורגן והרננדז הפסידו ל-Team 3D וריינו. בתוכנית !Impact שבאה לאחר מכן, קבוצתו של דינרו הפסידה בקרב החוזר, כאשר ג'סי ניל הצטרף ל-Team 3D וריינו כאחד מהרעים. ב-3 בדצמבר, סואיסייד נענה בחיוב להצעתו של דינרו לשלום ביניהם וכתוצאה מכך הצטרף אליו, מורגן והרננדז בלחימה שלהם נגד ריינו, Team 3D וריינו. באירוע פיינל רזולושן, דינרו ושלושת חבריו הצליחו לנצח את האחרונים בקרב הדחות ארבעה נגד ארבעה.
ב-4 בינואר 2010, במסגרת פרק בן שלוש שעות של התוכנית !Impact בשידור חי, דינרו גבר על דזמונד וולף. שבועיים לאחר מכן באירוע ג'נסיס, לעומת זאת, וולף נקם את הפסדו וגבר על דינרו בקרב החוזר. ב-4 בפברואר, דינרו השיג ניצחון על אלוף העולם במשקל כבד של TNA,‏ AJ סטיילס בקרב שאינו היה על תוארו של סטיילס. באירוע אגיינסט אול אודס, דינרו ניצח בקרבות יחידים את דזמונד וולף, מאט מורגן ומר אנדרסון, למרות תקיפתם של סקוט הול ושון וולטמן, כדי לזכות בטורניר Card Stud ‏8, שהקנה לו את ההזדמנות להתמודד מול סטיילס על אליפות העולם באירוע לוקדאון. באירוע זה, שנערך ב-18 באפריל, דינרו לא צלח במשימתו והפסיד לסטיילס. במהלך הקרב, בורק ספג פציעה בכתפו, שהשביתה אותו לחודשיים. כדי לכסות על הפציעה, העלילה הסבירה את היעדרותו של דינרו כאחת שנגרמה על ידי התקיפה של מר אנדרסון עליו ב-3 במאי בתוכנית השבועית.
דינרו שב לפעילות ב-1 ביולי ומיד איתגר את קורט אנגל, שדורג במקום השמיני מבין עשרה על ידי הוועדה לאליפות TNA. השניים התחרו ביניהם באירוע ויקטורי רוד, שנערך עשרה ימים לאחר מכן, בקרב שבו דינרו הפסיד לאנגל. לאחר מכן, דינרו פתח בפיוד נגד מר אנדרסון, שלאחרונה הפך לדמות הטובה ורצה להוכיח שהוא לא אותו אדם שתקף אותו חודשיים קודם לכן על ידי כך שהוא נחלץ לעזרתו של מאט מורגן. ב-19 באוגוסט, אליפות העולם במשקל כבד של TNA התפנתה ודינרו הוכנס לטורניר בן שמונה משתתפים אשר קבע את האלוף החדש. בסיבוב הראשון הוא ניצח את מורגן. בחצי הגמר אשר התקיים באירוע נו סרנדר, הוא פגש את מר אנדרסון, בקרב שבו דינרו הפסיד ועקב כך הודח מהטורניר.
ב-16 בספטמבר, דינרו נראה שהוא עשה את מעברו בחזרה לדמות הרעה, שהצטוות לשורות קווין נאש וסטינג בפיוד שלהם נגד האלק הוגאן, אריק בישוף וג'ף ג'ארט אשר נמשך חודשים וסבב סביב השליטה בארגון. דינרו הוכיח את תועלתו, כשהשיג מידע ממזכירתו של בישוף, מיס טסמאכר והציע אותו לשימושם של סטינג ונאש במזימתם. באירוע באונד פור גלורי, דינרו, סטינג ונאש התמודדו מול ג'ף ג'ארט וסמואה ג'ו בקרב האנדיקאפ 3 נגד 2, זאת לאחר שהאלק הוגאן, שהיה אמור להיות השותף של ג'ארט וג'ו, לא הוכשר להתאבק עקב פציעה בגב. בסוף הקרב, ג'ארט נטש את ג'ו, כשהשאיר אותו לבדו אל מול נאש שהצמיד אותו לניצחון. בסוף האירוע, התברר שסטינג ונאש צדקו מהתחלה על מה שאמרו בנושא הוגאן ובישוף, כשהם הפכו לדמויות הרעות ביחד עם ג'ארט, אביס וג'ף הארדי, בצעד שהפך מנגד את דינרו, סטינג ונאש לדמויות הטובות.
בתוכנית השבועית העוקבת של !Impact, סטינג ונאש סירבו להצטרף לקבוצתם של הוגאן ובישוף, שנקראה בשם אימורטל, ובמקום זאת עזבו את TNA ואת דיקסי קרטר, בטענה שהם ניסו להזהיר אותה מהתחלה, אך היא לא הקשיבה להם. דינרו, מנגד, נשאר עתה לבדו, כשהפך למטרה של הברית בין הקבוצות אימורטל ו-Fortune, כשחברי קבוצת Fortune:‏ AJ סטיילס, דאגלס ויליאמס, קאזריאן, ג'יימס סטורם ורוברט רוד ניצחו אותו בקרב האנדיקאפ 5 נגד 1. שבוע לאחר מכן, דינרו קיבל הזדמנות להתחרות על אליפות הטלוויזיה של סטיילס בקרב רחוב, אך הוא נוצח בקרב זה לאחר עזרה מצידו של אביס. לאחר מכן, דינרו ניסה ליצור שותפות עם סמואה ג'ו כדי להילחם בקבוצות אימורטל ו-Fortune בניסיון שלבסוף כשל. באירוע טרנינג פוינט, דינרו נחל הפסד לאביס בקרב חוטבי עצים, כאשר חוטבי העצים בקרב בגדו בו, כולל אחיו, שנקנה על ידי אריק בישוף. חודש לאחר מכן באירוע פיינל רזולושן, דינרו הפסיד פעם נוספת לאביס, הפעם בקרב ארון קבורה. ב-27 בינואר, דינרו השלים את מעברו לדמות הרעה כאשר הוא העליב את הקהל המקומי והתוודה על כך שהוא מתעב את סמואה ג'ו. באירוע אגיינסט אול אודס, שנערך ב-13 בפברואר, דינרו נוצח על ידי ג'ו. לאחר הקרב, דינרו תקף אותו וגרם לו לדמם. בתוכנית השבועית העוקבת של !Impact, ג'ו נקם בדינרו כשביצע עליו את מהלך המאסל באסטר על שולחן. ב-10 במרץ, דינרו ניצח את ג'ו בקרב החוזר בין השניים, לאחר שהוא הכה אותו בעזרת שרשרת. הפיוד ביניהם הגיע לסופו באירוע לוקדאון, שנערך ב-17 באפריל, ובו ג'ו ניצח את דינרו בקרב כלוב.
בחודש יוני, דינרו עזר לבראדר דיבון בפיוד שלו נגד אמריקה המקסיקנית, אף על פי שדיבון סירב לקבל עזרה מתוך טענה שהוא השפיע לרעה על שני בניו, טרנס וטרל. מאוחר יותר באותו החודש, דינרו ודיבון השתתפו בסדרת באונד פור גלורי אשר קבעה את הטוען לכתר לאליפות העולם במשקל כבד של TNA. במהלך סדרה זו, דינרו עזר לדיבון בניצחון במסגרת קרב זוגות, אך דיבון לא השיב לו טובה בעזרה נגד התקפתו בידי סמואה ג'ו. באירוע הארדקור ג'סטיס, שנערך ב-7 באוגוסט, דינרו גבר על דיבון בסדרת באונד פור גלורי. בהתחלת הקרב, דינרו הציע לשכב על ריצפת הזירה כדי להעניק לדיבון את הניצחון, אך האחרון סירב לכך. דיבון שינה את גישתו כלפי דינרו, כשנחלץ לעזרתו נגד סמואה ג'ו ב-25 באוגוסט. לעומת זאת, ההתקפה בידי ג'ו הכריחה את דינרו לוותר על המשך השתתפותו בסדרת באונד פור גלורי כחלק מפציעה עלילתית. ב-8 בספטמבר, דינרו ודיבון ניצחו את הבריטיש אינוויז'ן (דאגלס ויליאמס ומגנוס) וכתוצאה מכך הפכו לטוענים לכתר לאליפות הזוגות של TNA. שלושה ימים לאחר מכן באירוע נו סרנדר, השניים כשלו בניסיונם לזכות בתואר זה לאחר שהפסידו לאנרקיה והרננדז מקבוצת אמריקה המקסיקנית. ב-1 בדצמבר, דינרו ודיבון ניצחו את אינק אינק (ג'סי ניל ושאנון מור) ואת אמריקה המקסיקנית כדי להפוך שוב לטוענים לכתר, כשהפעם אלופי הזוגות היו קרימסון ומאט מורגן. באירוע פיינל רזולושן, שנערך ב-11 בדצמבר, הצמד שוב לא הצליח לזכות בחגורות האליפות. בתוכנית Impact Wrestling שבאה לאחר מכן, דינרו ביחד עם בניו של דיבון, בגדו בדיבון. באירוע ג'נסיס, שנערך ב-8 בינואר 2012, טרנס וטרל בגדו בדינרו ועזרו לאביהם לנצח אותו.
דינרו שב ל-TNA ב-14 ביוני, כשהוא לקח חלק בסדרת באונד פור גלורי. הוא השתתף בקרב הפותח בסדרה שהיה קרב גאונטלט ובו הוא הודח על ידי ג'יימס סטורם. לאחר ניצחון אחד בלבד ושמונה הפסדים, דינרו ספג פציעה בכתפו וכתוצאה מכך הושבת מהמשך התחרות שהייתה בשלביה האחרונים. כדי לכסות על הפציעה, העלילה הסבירה את היעדרותו של דינרו כאחת שנגרמה בעקבות ההתקפה של קבוצת Aces & Eights עליו באירוע הארדקור ג'סטיס.
ב-8 בינואר 2013, בורק הודיע בחשבון הטוויטר שהחוזה שלו פג תוקף ב-1 בינואר, והוא לא יחדש אותו.